tartuNLP/wikipedia-smugri-20251201 huggingface dataset:
Voittamaton (vuoden 1964 elokuva)

Voittamaton (, , ) on vuonna 1964 valmistunut italialais-ranskalais-länsisaksalainen lännenelokuva. Sen on ohjannut Mario Costa alias J. W. Fordson. Elokuvan sankaria Buffalo Billiä esittää yhdysvaltalainen Gordon Scott.
Juoni.
Buffalo Billiksi kutsuttu eversti William Cody ryhtyy selvittämään, kuka myy aseita Keltaisen Käden johtamille intiaaneille. Tilannetta rauhoittakseen hän yrittää saada intiaanipäällikkö Viisaan Ketun solmimaan rauhan liittovaltion joukkojen kanssa. Keltainen Käsi apureineen kaappaa Viisaan Ketun tyttären ja lavastaa sotilaat syyllisiksi. Sota syttyy, mutta Buffalo Bill saa sen pian loppumaan ja kukistaa Keltaisen Käden kaksintaistelussa.
Tuotanto.
"Voittamaton" on yksi varhaisimmista Italiassa tehdyistä lännenelokuvista. Se muistuttaa tyyliltään perinteisiä Hollywood-westernejä ja saksalaisia Winnetou-elokuvia ja sisältää myös hiipumassa olleen peplum-tyylilajin aineksia. Ohjaaja Mario Costan mukaan kuvaukset alkoivat jo vuonna 1962 tai 1963, mutta elokuvan julkaiseminen myöhästyi, jolloin se jäi auttamatta uudenlaisen spagettiwestern-tyylin luoneen Sergio Leonen "Kourallinen dollareita" -elokuvan jalkoihin.
Elokuva on kuvattu Elioksen studioilla Roomassa sekä ulkokuvien osalta Italiassa ja Espanjassa. Tunnistettavia maisemia ovat Monte Gelaton vesiputoukset Trejan laaksossa, Tolfan sola, Grotte di Salonen luolat sekä La Pedrizan kalliomuodostelmat ja Santillanan tekojärvi Espanjassa Manzanares el Realin lähellä. Tarinan mukaan Mario Brega mursi Tarzan- ja peplum-elokuvistaan tunnetun Gordon Scottin nenän kapakkatappelun kuvauksissa. Sävyiltään perinteinen western-musiikki on Carlo Rustichellin käsialaa.
Pinja Kanon

Pinja Kanon on suomalainen näyttelijä ja DJ. Hän on esittänyt Iida Mustosen roolia televisiosarjassa "Salatut elämät". Alun perin hänen oli tarkoitus näytellä sarjassa hahmon alkuperäisesittäjän Rosa Rusasen sairausloman ajan, mutta syyskuussa 2017 hän vahvisti saaneensa roolin vakituisesti. Kanon näyttelee samaista roolia myös spin-off-sarjassa "Bikineitä ja timantteja".
Ennen "Salattuja elämiä" Kanon on työskennellyt muun muassa Sini Sabotagen keikka-dj:nä. Hän esiintyy myös Sabotagen ”Muuta ku mä” ja ”Eläin” -kappaleiden musiikkivideoilla. Hän on ollut myös vuodesta 2012 lähtien mukana Ilves-Teatterin toiminnassa.
Aleksi Gullsten

Aleksi Gullsten (s. 22. maaliskuuta 1993) on suomalainen jalkapalloilija, joka pelaa hyökkääjänä Ruotsin nelostasolla Division 2:ssa IFK Luleån riveissä. Gullsten on pelannut Veikkausliigassa PS Kemin riveissä yhteensä 57 ottelua.
Seurajoukkueet.
Aleksi Gullstenin pelaajaura aikuisten tasolla alkoi kaudella 2010, kun hän nousi Kakkosessa pelanneen TP-47:n kokoonpanoon. Gullsten pelasi kaudella 2010 kahdeksan ottelua ja kuuden kauden aikana yhteenä 98 Kakkosen ottelua. Gullsten teki Kakkosessa yhteensä 12 maalia.
Gullsten siirtyi kaudeksi 2016 Veikkausliigassa pelanneeseen PS Kemiin. Gullsten debytoi Veikkausliigassa 9. huhtikuuta 2016 ottelussa PS Kemi–SJK. Gullsten pelasi kausina 2016–2017 yhteensä 57 liigaottelua, joissa hän teki kaksi maalia. PS Kemi oli kaudella 2016 Veikkausliigassa yhdeksäs ja kaudella 2017 kymmenes.
Kaudeksi 2018 Gullsten siirtyi Ykkösen AC Ouluun. Hän pelasi kausina 2018–2019 yhteensä 34 Ykkösen ottelua, ja teki niissä viisi maalia. Gullsten siirtyi elokuussa 2019 Ruotsin nelostasolle Division 2:een IFK Luleån riveihin.
John Hynes

John Hynes (s. 10. helmikuuta 1975 Warwick, Rhode Island, Yhdysvallat) on yhdysvaltalainen jääkiekkovalmentaja. Nykyisin hän valmentaa NHL-seura Minnesota Wildia.
Hynes on valmentanut Yhdysvaltojen alle 18-vuotiaiden sekä alle 20-vuotiaiden maajoukkueita useissa arvokisoissa vuosien 1998–2008 välillä. Alle 18-vuotiaiden valmentajana Hynes on ollut voittamassa kultaa, hopeaa sekä pronssia. Lisäksi alle 20-vuotiaissa hän on voittanut kaksi maailmanmestaruutta.
Hynes toimi USA Hockey National Team Development Programin sekä Yhdysvaltojen nuorten maajoukkueiden päävalmentajana vuodet 2003–2009. Kaudeksi 2009–2010 hän siirtyi AHL-seura Wilkes-Barre/Scranton Penguinsin apuvalmentajaksi. Seuraavaksi kaudeksi hän siirtyi joukkueen päävalmentajaksi. Hynes valittiin heti ensimmäisellä päävalmentajakaudellaan AHL:n parhaaksi valmentajaksi. Hän toimi Penguinsin päävalmentajana kauteen 2014–2015 asti.
Kesäkuussa 2015 NHL-seura New Jersey Devils nimesi Hynesin seuraavan kauden päävalmentajakseen Scott Stevensin ja Adam Oatesin korvaajaksi. Hänestä tuli samalla 40-vuotiaana NHL:n historian nuorin päävalmentaja.
Joulukuussa 2019 Hynes sai potkut Devilsin päävalmentajan tehtävästä.
Tammikuussa 2020 Nashville Predators palkkasi Hynesin uudeksi päävalmentajakseen.
Toukokuussa 2023 Hynes sai potkut Predatorsin päävalmentajan tehtävästä.
Marraskuussa 2023 Minnesota Wild palkkasi Hynesin päävalmentajakseen potkut saaneen Dean Evasonin tilalle.
Quedex

Quedex eli The Quest for Ultimate Dexterity on Stavros Fasoulasin suunnittelema ja kehittämä pulmapeli, jonka Thalamus julkaisi Commodore 64:lle vuonna 1987. Se oli Fasoulasin kolmas ja samalla viimeinen peli Commodore 64:lle. 
Pelissä on kymmenen erilaista kenttää, joissa pelaajan täytyy ohjata hopeista kuulaa ja löytää pakoreitti. Kentät voi pelata haluamassaan järjestyksessä.
Pelin julkaisi Amigalle Epyx nimellä Mindroll tai Mind-Roll.
Kehitys.
Stavrosin mukaan "Quedex" oli hänen Commodore 64 -peleistä vaikein kehittää, ja hän käytti siihen aikaa viisi kuukautta. Kolmessa kuukaudessa hän kehitti pelin perusrutiinit, joihin hän haki apua koulun fysiikan kirjoista saadakseen kuulan liikkeet näyttämään mahdollisimman luontevilta. Lopputulosta hän piti parhaana, mihin pystyi. "C-lehden" haastattelussa hän piti koodin kauneutta toissijaisena pelin toimivuudelle. Pelin kehityksen jälkeen Fasoulas lähti armeijaan. "Quedex" jäi hänen viimeiseksi tuotokseksi Commodore 64:lle, sillä seuraavaksi hän ryhtyi suunnittelemaan Amiga-peliä. 
Quedexin musiikin sävelsi Matt Gray. 
Vastaanotto.
"Zzap!64" arvioi pelin myönteisesti ja antoi sille arvosanan 92 %. Arvostelussa pelin sanottiin olevan ”omintakeinen ja kauniisti toteutettu” pulmapeli. 
"C-lehden" arvostelussa Niko Nirvi kehui grafiikkaa, mutta piti peliä keskinkertaisena. Hän antoi sille arvosanaksi kuitenkin neljä tähteä viidestä. Myöhemmässä arviossa toimittaja Juho Kuorikoski kutsui peliä ”piinaavaan vaikeaksi”, mutta piti pelin grafiikkaa edelleen komeana.
"The One" -lehti antoi Amiga-versiolle 76% arvostelussaan.
"ACE" -lehti antoi Amiga-versiolle 890 pistettä.
Varsovan roomalaiskatolinen arkkihiippakunta

Varsovan roomalaiskatolinen arkkihiippakunta on katolisen kirkon hiippakunta Puolassa. Se on perustettu 16. lokakuuta 1798 ja korotettu arkkihiippakunnaksi 30. kesäkuuta 1818. Vuonna 2014 siihen kuului 1 425 000 jäsentä.
Nykyinen arkkipiispa on Kazimierz Nycz, jonka virkakausi alkoi vuonna 2007.
Pajarila

Pajarila on Lappeenrannan kaupunginosa. Se sijaitsee kaupungin eteläisellä alueella valtatie 6:n eteläpuolella noin viiden kilometrin päässä keskustasta.
Pajarilan alue oli osa vuonna 1932 Lappeesta irrotettua Lauritsalan kauppalaa, joka liitettiin Lappeenrantaan vuonna 1967. Kaupunginosa on pääasiassa teollisuusaluetta. Siellä on myös ABC:n Viipurinportti-liikennemyymälä ja muutamia vanhoja maataloja.
Kaupunginosaa rajaavat valtatie 6 pohjoisessa, maaseutu idässä, Mustolan satamarata, Höyläkatu ja Eteläkatu etelässä ja Onninkatu lännessä. Pajarilan naapurikaupunginosia ovat Tirilä, Lapvesi ja Karhuvuori.
Kaupunginosan itäpuolisella maaseudulla on Pajarilan vanha maarekisterikylä. Haja-asutuksen lisäksi alueella on Etelä-Karjalan sosiaali- ja terveyspiirin päihdekuntoutumisyksikkö, jonka Lauritsalan kauppala rakensi alun perin kunnalliskodiksi vuosina 1947–1948, ja suuri autopurkamo. Lappeenrannan keskustaajaman osayleiskaava 2030 -suunnitelmassa tälle Pajarilan ja Mustolan kaupunginosien väliselle alueelle on sijoitettu uusi kauppojen, toimitilojen ja teollisuuden keskittymä ja itä-länsisuuntainen kokoojakatu Pajarilanväylä.
Pajarilan ja lähikylien muodostamalla Pajarilan–Rasalan tilastoalueella on 213 asukasta. Pajarilan kaupunginosan alueella asukkaita on vain kolme.
Valerija Strah’ova

Valerija Strah’ova (s. 9. kesäkuuta 1995) on ukrainalainen tennispelaaja. Parhaimmillaan hän on ollut kaksinpelissä WTA-listan sijalla 231 helmikuussa 2016. Hän on voittanut urallaan kymmenen ITF-turnausta kaksinpelissä ja yhdeksän ITF-turnausta nelinpelissä.
Huhtikuussa 2016 Strah’ova sai villin kortin Katowice Openin pääsarjaan, jossa hävisi avauskierroksella maailmanlistan sijalla 101 olleelle Francesca Schiavonelle.
Will Smith (amerikkalaisen jalkapallon pelaaja)

William Raymond Smith III (4. heinäkuuta 1981 Queens, New York – 9. huhtikuuta 2016 New Orleans, Louisiana) oli yhdysvaltalainen amerikkalaisen jalkapallon pelaaja. Pelipaikaltaan 191 senttimetriä pitkä ja 128 kilogrammaa painanut Smith oli ulompi linjamies.
New Orleans Saints varasi Smithin numerolla 18 vuoden 2004 varaustilaisuudessa ja hän teki debyyttinsä NFL:ssä samana vuonna. Sarjan tähdistöotteluun Pro Bowliin Smith pääsi mukaan vuonna 2006. Vuonna 2010 Smith oli mukana voittamassa Saintsin kanssa historian 44. Super Bowlia. Viimeiset ottelunsa Saintsin paidassa Smith pelasi vuonna 2012. Vuonna 2014 hän harjoitteli jonkin aikaa New England Patriotsin kanssa, mutta seura ei tarjonnut Smithille sopimusta ennen kauden alkua.
Smith oli osallisena autokolarissa 9. huhtikuuta 2016 New Orleansissa. Hänet ammuttiin kuoliaaksi kolaria seuranneessa kahakassa.
Pioneer (Freddien kappale)

Pioneer () on unkarilaisen laulajan Freddien kappale, jolla hän edusti Unkaria vuoden 2016 Eurovision laulukilpailussa Tukholmassa. Kappaleen on säveltänyt Zé Szabó ja sanoittanut Borbála Csarnai. 
Freddie voitti kappaleellaan helmikuussa 2016 käydyn A Dal -kilpailun saaden 34 prosenttia äänistä ja pääsi näin ollen Unkarin edustajaksi saman vuoden Eurovision laulukilpailuun. Kappale kilpaili kilpailun ensimmäisessä semifinaalissa, jossa se sijoittui neljänneksi 197 pisteellä ja pääsi finaaliin. Finaalissa se keräsi 108 pistettä ja saavutti sijan 19.
Félix Hernández

Félix Abraham Hernández García (s. 8. huhtikuuta 1986 Valencia) on venezuelalainen baseballpelaaja, joka on vuodesta 2005 lähtien pelannut MLB-liigan Seattle Marinersissa. Hänen pelipaikkansa on syöttäjä.
Oikeakätinen Hernández on urallaan valittu kuudesti tähdistöotteluun. Hän voitti vuonna 2010 American Leaguen parhaan syöttäjän Cy Young -palkinnon.
Elokuussa 2012 Hernándezista tuli Tampa Bay Raysiä vastaan MLB-historian 23. täydellisen ottelun heittänyt syöttäjä.
Georg von Trapp

Georg Johannes Ludwig Ritter von Trapp (4. huhtikuuta 1880 – 30. toukokuuta 1947) oli itävaltaunkarilainen laivastoupseeri. Hänen perheensä elämään perustuu musikaali "Sound of Music".
Georg von Trapp syntyi 4. huhtikuuta 1880 Zaran (nyk. Zadar) kaupungissa Kroatiassa, joka oli tuolloin osa Itävalta-Unkaria. Hän oli kaksi kertaa naimisissa. Ensimmäisen vaimonsa Agathe Whiteheadin kanssa hän sai seitsemän lasta, mutta tämä kuoli tuhkarokkoon vuonna 1922. Georg avioitui uudestaan Maria Augusta Kutscheran kanssa vuonna 1927. Hänen lapsia ovat muun muassa Werner von Trapp.
Natsien liitettyä Itävallan Saksaan vuonna 1938 Trappin perhe pakeni junalla Italiaan ja sieltä laivalla Yhdysvaltoihin.
Tuvalun jalkapallomaajoukkue

Tuvalun jalkapallomaajoukkue on joukkue, joka edustaa Tuvalua kansainvälisissä jalkapallokisoissa. Joukkuetta hallinnoi Tuvalu National Football Association, joka on Oceania Football Confederationin jäsen. Joukkue ei ole FIFAn jäsen, mutta yrittää saada jäsenyyden.
Joukkueen kotistadion on Funafutilla sijaitseva Tuvalu Sports Ground. Valmentajana toimii (2013 alkaen) hollantilainen Leen Looijen.
Tyynenmeren kisat.
Tuvalu on osallistunut joukkueella Tyynenmeren kisoihin vuosina 1979, 2003, 2007 ja 2011.
Anastasija Šošyna

Anastasija Šošyna (s. 30. marraskuuta 1997 Harkova) on ukrainalainen tennispelaaja. Parhaimmillaan hän on ollut kaksinpelissä WTA-listan sijalla 707 huhtikuussa 2016. Hän on voittanut urallaan kolme ITF-turnausta nelinpelissä.
Huhtikuussa 2016 Šošyna sai villin kortin Katowice Openin pääsarjaan, jossa hävisi avauskierroksella maailmanlistan sijalla 104 olleelle Magda Linettelle.
Anhelina Kalinina

Anhelina Kalinina (; s. 7. helmikuuta 1997 Nova Kah’ovka) on ukrainalainen tennispelaaja. Parhaimmillaan hän on ollut kaksinpelissä WTA-listan sijalla 107 joulukuussa 2018. Hän on voittanut urallaan 12 ITF-turnausta kaksinpelissä ja kolme ITF-turnausta nelinpelissä.
Kalinina pelasi WTA-turnauksen pääsarjassa ensimmäisen kerran Tashkentissa syyskuussa 2015. Hän hävisi siellä avauskierroksella Nao Hibinolle. Junioreiden maailmanlistalla Kalinina oli parhaimmillaan kahdeksantena maaliskuussa 2014. Hän voitti tyttöjen nelinpelin Australian avoimissa 2014 yhdessä Elizaveta Kulitškovan kanssa. Samana vuonna pelatuissa Yhdysvaltain avointen tyttöjen kaksinpelissä Kalinina eteni loppuotteluun.
Rick Battaglia

Rick Battaglia (myös "Rik Battaglia", oikealta nimeltään "Caterino Bertaglia"; 18. helmikuuta 1927 Corbola, Rovigon maakunta – 27. maaliskuuta 2015 Corbola) oli italialainen elokuvanäyttelijä. 
Köyhään perheeseen syntynyt Battaglia työskenteli nuoresta asti mitä erilaisimmissa ammateissa. Vuonna 1954 hän esitti Sophia Lorenin rinnalla yhtä pääosista Mario Soldatin melodraamassa "Nainen joelta". Battaglia pääsi opiskelemaan Rooman Kokeelliseen elokuvakeskukseen ja sai ulkonäkönsä ja urheilullisuutensa ansiosta pääosia pukudraamoissa kuten "Orlando e i Paladini di Francia" (1958), "Persian miekka" (1960) ja "Sodoma ja Gomorra" (1962). 1960-luvulla näyttelijä erikoistui spagettiwesterneihin. Myöhemmin hän joutui esittämään etupäässä sivuosia.
Jacques Haeko

Jacques Haeko (s. 23. huhtikuuta 1984 Nouméa) on uusikaledonialainen jalkapalloilija, joka edustaa kotimaansa pääsarjassa pelaavaa AS Lössiä. Oikeajalkainen Haeko on pelipaikaltaan hyökkääjä. Hän kuuluu myös Uuden-Kaledonian jalkapallomaajoukkueeseen.
Haeko debytoi kotimaansa pääsarjassa pelaavassa AS Lössissä vuonna 2008. Hän on saavuttanut seuran kanssa Uuden-Kaledonian cupvoiton vuonna 2012.
Uuden-Kaledonian jalkapallomaajoukkueessa Haeko debytoi elokuussa 2011 Tyynenmeren kisojen ottelussa Vanuatua vastaan. Hän teki tuossa turnauksessa kaksi maalia Uuden-Kaledonian voittaessa kultaa. Vuoden 2012 OFC Nations Cupissa, jossa Uusi-Kaledonia sijoittui hopealle, Haeko oli turnauksen paras maalintekijä kuudella osumallaan.
Saavutukset.
Seurajoukkuetasolla
Maajoukkuetasolla
Henkilökohtainen
Axel Lesser

Axel Lesser synt. 18. huhtikuuta 1946 Brotterodessa itäisessä Saksassa on entinen itäsaksalainen maastohiihtäjä, jonka ura oli parhaimmillaan 1970-luvun alkuvuosina. Huippuvuosinaan hän edusti ASK Vorwärts Oberhof-seuraa.
Lesser osallistui kolme kertaa talviolympialaisiin eli vuosina 1968, 1972 ja 1976. Vuoden 1968 Grenoblen kisoissa hän sijoittui 36:nneksi 30 kilometrillä, 15 kilometrillä hän keskeytti ja oli seitsemänneksi sijoittuneessa Itä-Saksan 4 x 10 kilometrin viestijoukkueessa. Neljä vuotta myöhemmin vuonna 1972 Sapporon talviolympialaisissa Lesser saavutti parhaan henkilökohtaisen sijoituksen saavuttamalla 6. sijan 15 kilometrillä, sijoittui 12:nneksi 30 kilometrillä ja oli kuudenneksi sijoittuneessa Itä-Saksan viestijoukkueessa. 
Kolmannet olympiakisat vuonna 1976 Innsbruckissa olivat hänelle viimeiset ja varsin erikoiset. Niissä hän sijoittui 17:nneksi 30 kilometrillä. 4 x 10 kilometrin viestissä hänelle oli epäonnea. Gerd Hessler toi Itä-Saksan joukkueen toisena Ruotsin jäljessä vaihtoon Lesserin lähtiessä 2. osuudelle. Hän törmäsi kuitenkin ladulla olleen ulkopuolisen naisturistin kanssa 1,5 kilometriä lähdöstä, ja joutui loukkantuneena keskeyttämään. Myöhemmin Lesser kertoi, että kyseinen naishenkilö kuului Neuvostoliiton joukkueeseen, jonka tehtävät liittyivät Neuvostoliiton hiihtäjien kenkäongelmien hallitsemiseen kisan aikana. Neuvostoliiton ensimmäisen osuuden hiihtäjällä oli hajonnut uuden kärkisiteen kenkä. Lesserin lausuntoa tukivat toisen osuuden suomalaishiihtäjä Juha Mieto ja ruotsalaishiihtäjä Christer Johansson sekä Ruotsin hiihtojoukkueen johtaja Lars Öster. Tähän aikaan tällaista syytä ei sopinut julkaista. Kisa päättyi lopulta Suomen voittoon Norjan sijoittuessa hopealle ja Neuvostoliiton pronssille., 
Lesser kuului 1970-luvun alussa Itä-Saksan viestijoukkueeseen, joka oli maailman kärkeä. Vuoden 1970 MM-kisoissa Vysoke Tatralla Itä-Saksan joukkue Gerd Hessler, Lesser, Gerhard Grimmer ja Gert-Dietmar Klause sijoittui hopealle Neuvostoliiton jäljessä. Henkilökohtaiset sijoitukset olivat 15 kilometrillä 19. ja 30 kilometrillä 16.
Vuoden 1974 MM-kisoissa Falunissa Lesser jäi viestinelikon ulkopuolelle. Hänen paikkansa otti Dieter Meinel, joka oli sijoittunut avausmatkalla 30 kilometrillä kahdeksanneksi. Vastaavasti Hessler sijoittui 15:nneksi 15 kilometrillä. Lesser joutui katselemaan sivusta, kun Gert-Dietmar Klause toi Itä-Saksan joukkueen voittajana maaliin.
Vuoden 1976 olympialaisten jälkeen Lesserin täytyi päättää ura polviongelmien vuoksi. Asuinpaikkana hänelle uransa jälkeen on ollut synnyinseutu Brotterode. 
Axel Lesserin veljenpoika on ampumahiihtäjä Erik Lesser.
Tuvalu Sports Ground

Tuvalu Sports Ground on Oseaniassa sijaitsevan Tuvalun saaristovaltion ainoa stadion. Tuvalun atollisaaret ovat pieniä ja hyvin kapeita, minkä vuoksi ainoastaan Funafutin saarelle on rakennettu stadion.
Käyttö.
Eniten stadionilla pelataan jalkapalloa ja rugbya. Kaikki maan jalkapallo-ottelut pelataan stadionin kentällä; A-divisioonan ottelut sekä Independence Cup, NBT Cup, Tuvalu Games ja Christmas Cup -turnaukset. Stadionin katto on vuorattu aurinkopaneeleilla, joiden energiantuotanto kattaa noin viisi prosenttia Funafutin energiatarpeesta.
Kenttä on rakennettu korallisaarelle, jolla ei luontaisesti kasva ruohoa. Stadionin kenttää varten Fidžiltä lennätettiin savimaata, jolla saatiin aikaiseksi nurmikenttä.
Peñaranda de Duero

Peñarande de Duero on kunta Burgosin maakunnassa Kastilia ja Leónin itsehallintoalueella Espanjassa. Vuonna 2021 kunnan väkiluku oli 511.
Peñaranda de Duero sijaitsee Arandillajoen (Río Arandilla) varrella. Burgosiin on matkaa maanteitse noin 90 km ja Aranda de Dueroon 20 km.
Paikkakunnan nimi mainitaan ensimmäisen kerran noin vuonna 1000, jolloin se oli puolustuslinnoitus.
Porvarikirja

Porvarikirja (ruots. "Burbrev") oli Ruotsissa ja Suomessa ennen elinkeinovapauden voimaantuloa käytössä ollut asiakirja, joka antoi kaupungin asukkaalle porvarioikeudet. Porvarioikeus antoi kaupungin asukkaalle laillisen oikeuden harjoittaa kauppias- tai käsityöläisammattia kaupungissa sekä ne edut, jotka kuuluivat kaupungin porvareille. Porvarioikeutta haettiin kaupungin maistraatilta, joka otti vastaan hakijan porvarivalan ja antoi tälle maksua vastaan kaupunginkirjurin laatiman porvarikirjan.
Gerd Hessler

Gerd Hessler (s. 13. syyskuuta 1948 Tannenbergsthalissa Saksissa itäisessä Saksassa) on entinen itäsaksalainen maastohiihtäjä, joka saavutti urallaan maailmanmestaruuden ja oli parhaimmillaan 1970-luvulla.
Hessler edusti urallaan SC Dynamo Klingenthalia. Kansallisen junioriuran jälkeen hän oli vuoden 1968 Grenoblen talviolympialaisissa varamiehenä. Vuoden 1969 Itä-Saksan mestaruuskisoissa hän sijoittui seuratoverinsa Gert-Dietmar Klausen jäljessä 30 kilometrillä toiseksi ja voitti Klingenthalin viestijoukkueen jäsenenä ensimmäisen Itä-Saksan mestaruutensa.
Vuodesta 1970 tuli Hesslerin läpimurtovuosi kansainväliseen tietoisuuteen. Kansallisissa mestaruuskisoissa hän oli joka matkalla kärkiviisikossa parhaan sijoituksen ollessa 30 kilometrin neöljäs sija. Hänet valittiin vuoden 1970 Vysoke Tatran MM-kisojen joukkueeseen. Yksilömatkoilla paras sijoitus oli 30 kilometrin 20. sija. Viestissä tuli sitten menestystä, kun Itä-Saksan joukkue Hessler-Lesser-Grimmer-Klause saavutti hopeaa Neuvostoliiton voittaessa. Hessler oli mukana myös Rovaniemellä huhtikuussa 1970 järjestetyissä talviuniversiadeissa, joissa hän oli saavuttamassa hopeaa Itä-Saksan viestijoukkueessa.
Vuoden 1972 Sapporon talviolympialaisissa Hessler sijoittui 25:nneksi 15 kilometrillä, 18:nneksi 30 kilometrillä. Viestissä Hessler oli jälleen avausosuudella joukkueen sijoittuessa nyt kuudenneksi.
Falunin MM-kisoissa kahta vuotta myöhemmin vuonna 1974 Hessler sijoittui 15:nneksi 15 kilometrillä ja oli mukana maailmanmestaruuden voittaneessa Itä-Saksan viestijoukkueessa.
Vuonna 1975 Hessler voitti ensimmäisen kerran henkilökohtaisen mestaruuden pisimmällä matkalla, joka silloin oli 40 kilometriä. Seuraavana vuonna 1976 Hessler saavutti kansalliset mestaruudet 15 kilometrillä ja viestissä sekä hopeaa 30 ja 50 kilometrillä. Samana vuonna 1976 eli Innsbruckin olympiavuonna sijoitukset olympiakisoissa olivat vaatimattomat 28. niin 15 kuin 50 kilometrillä. Viestissä Hessler tuli toisena ykkösosuudelta, mutta Lesserin matka päättyi onnettomuuteen, joka pakotti joukkueen keskeyttämään.
1970-luvun alun huippuviestijoukkueen Lesserin ja Grimmerin lopettaessa Klause ja Hessler jatkoivat vielä vanhasta 1970-luvun alun huippuhiihtäjistä. Hän oli vuosina 1974–1979 voittoisassa Klingenthalin viestijoukkueessa. Vuonna 1977 hän saavutti mestaruuden 30 kilometrillä. Vuoden 1978 Lahden MM-hiihdot jäivät Hessleriltä väliin. Vuodesta 1979 tuli Hesslerille viimeinen aktiivivuosi. Silloin hän saavutti viestimestaruuden lisäksi hopeaa 30 kilometrillä.
Kaikkiaan Gerd Hessler saavutti Itä-Saksan mestaruushiihdoissa 11 kultaa, 9 hopeaa ja 3 pronssia.
Siviilielämä.
Gerd Hessler oli naimisissa itä-saksalaisen huippuhiihtäjän Monika Debertshäuserin kanssa. Avioliitto päättyi kuitenkin myöhemmin eroon.
Uransa jälkeen Hessler toimi Klingenthalissa valmentajana. Valmentajauran jälkeenen hän toimi vakuutusagenttina Aschenbergissä.
Pooskerin saaristo

Pooskerin saaristo on Natura 2000 -suojelualue Merikarvialla ja Porin Ahlaisissa. Natura-alueen sisälle jää sekä mantereeseen työntyviä suojaisia lahtia että ulkosaariston puuttomia luotoja. Metsähallituksen hallinnassa olevat osat Natura-alueesta ovat osa Selkämeren kansallispuistoa.
Alueen eteläosan muodostaa Karvianjoen vesistöön kuuluva Ahlaistenjoen suisto. Siihen liittyy kluuvijärven muodostava, maankohoamisen seurauksena merestä irti kuroutunut entinen merenlahti Mustalahti.
Mustalahteen ja Ahlaistenjokisuistoon liittyy pohjoisessa osittain harjuaineksesta muodostuva, metsäinen, osin hiekkarantainen, luode–kaakko-suuntainen Saanteen eli Sandön niemi. Sen jatkeena on ulkosaaristossa Merikarvian puolella samaan harjujaksoon kuuluva pitkä ja kapea Revelin saari.
Merikarvian rannikon mantereen ja siihen maankohoamisen myötä kiinni kasvaneen Pooskerin saaren väliin jää kirkasvetinen ja matala mutta rehevä Pooskerinlahti joka muodostaa suojaisan fladan. Lisäksi Natura-alueeseen kuuluu Pooskerin saaren itärannan niemiä ja saaria lahden länsirannalla.
Pooskerin luoteis- ja itäosissa on soraisia saaria, matalia ruovikkoisia lahtia ja katajaa kasvavia lehtoisia kumpareita sekä rantaniittyjä. Pooskerin luoteiskärjen viereen Isäntäviikin luona jää Pitkäkarin saari, jossa on sekä kalliota että lehtoa.
Pohjoisessa Pooskerin edustalla olevat Peipunkarit ovat matalia, hiekkarantaisia mutta lohkareisia saaria, joilla esiintyy nummea, hietikkoa ja somerikkoa. Rehevyyttä tuovat rantojen rakkolevä- eli hauruvallit.
Volodymyr Hroisman

Volodymyr Borysovytš Hroisman (, s. 20. tammikuuta 1978 Vinnytsja) on ukrainalainen poliitikko ja entinen pääministeri. Hän on etniseltä taustaltaan juutalainen. Hänestä tuli Verh’ovna Radan puhemies marraskuussa 2014. Pääministerinä hän toimi huhtikuusta 2016 elokuuhun 2019. Hroisman edustaa Petro Porošenkon blokkia.
Hroisman kuului Arseni Jatsenjukin ensimmäiseen hallitukseen, joka nousi valtaan helmikuussa 2014 entisen Ukrainan presidentin Viktor Janukovytšin paettua maasta. Marraskuussa 2014 hänet äänestettiin Ukrainan parlamentin, Verh’ovna Radan puhemieheksi. Hroisman valittiin Ukrainan uudeksi pääministeriksi huhtikuussa 2016 Arseni Jatsenjukin erottua tehtävästä. Hroisman on Ukrainan historian nuorin pääministeri.
Poughkeepsie

Poughkeepsie [pə'kɪpsiː] on kaupunki Yhdysvaltojen New Yorkin osavaltiossa. Se on Dutchessin piirikunnan keskuskaupunki. Vuonna 2010 itse kaupungin (City of Poughkeepsie) asukasluku oli 32 736 ja sitä ympäröivän esikaupungin (Town of Poughkeepsie) 43 341. Poughkeepsie sijaitsee Hudsonjoen laaksossa puolivälissä New Yorkin ja Albanyn kaupunkeja ja on osa New Yorkin metropolialuetta.
Nimi Poughkeepsie tulee wappinger-intiaanien kielestä ja tarkoittaa kaislakattoista taloa pienen puron varrella. Poughkeepsien ensimmäiset eurooppalaissiirtolaiset olivat hollantilaisia ja kaupungista tuli New Yorkin osavaltion toinen pääkaupunki pian Amerikan vallankumouksen jälkeen. Se sai kaupunkioikeudet vuonna 1854. Kaupungin maamerkki on Hudsonjoen ylittävä korkea Poughkeepsie Bridge, entinen rautatiesilta vuodelta 1900, joka vaurioitui tulipalossa 1974 ja avattiin uudelleen kävelysiltana 2009. Toinen tärkeä silta, Mid-Hudson Bridge, on vuodelta 1930 ja sitä pitkin joen ylittää U.S. Route 44.
Historiaa ja nähtävyyksiä.
Poughkeepsiesta tuli 1700-luvulla tärkeä valaiden jatkokäsittelypaikka, ja 1800-luvulla se oli merkittävä teollisuuskeskus paperitehtaineen, hattutehtaineen ja panimoineen. Alueen luonnonkauneus sai monet rikkaat perheet kuten Astorit, Rogersit ja Vanderbiltit rakentamaan sinne loisteliaita lomapalatseja. Vanderbiltien talo Hyde Parkin esikaupungissa on listattu kansallisten historiallisten muistomerkkien joukkoon. Poughkeepsie tunnetaan myös osavaltion vanhimmasta kulttuurilaitoksesta, Bardavonin vuonna 1869 perustetusta oopperatalosta, joka toimii myös Hudson Valley Philharmonic -orkesterin kotisalina. Kaupungin taidemuseoita ovat Frances Lehman Loeb Art Center ja The Barrett Art Center.
Korkeakouluja.
Poughkeepsiessä toimii kaksi yliopistoa, Adelphi Universityn Hudson Valleyn kampus ja Ridley-Lowell Business and Technical Institute, sekä vuonna 1861 perustettu, alun perin naisille tarkoitettu korkeakoulu Vassar College. Hyde Parkissa on ravintolakoulu The Culinary Institute of America. Muita oppilaitoksia ovat Dutchess Community College ja Marist College.
Työnantajia.
IBM-tietotekniikkayhtiöllä on paljon toimintaa Poughkeepsiessä, joskin tämä aiemmin yhtiön päätehtaaksi kutsuttu yksikkö on ollut pienenemään päin 2000-luvulla.
Liikenneyhteydet.
Poughkeepsie on New Yorkista tulevan Metro-North-rautatien Hudson Line -haaran pohjoinen pääteasema. Myös Amtrak -kaukojunat pysähtyvät kaupungissa matkallaan Manhattanin Pennsylvania Stationilta kohti Albanya ja Chicagoa.
Lähimmät liikennelentokentät ovat Stewart International Airport noin 40 kilometriä etelään Newburghissa sekä Albany International Airport noin 137 km pohjoiseen. Kansainvälistä lentoliikennettä palvelevat New Yorkin kolme kenttää, JFK (142 km etelään), Newark (142 km etelään) ja LaGuardia (130 km etelään).
FC Manu Laeva

FC Manu Laeva on tuvalulainen jalkapalloseura. Seura on Nukulaelaesta, ja se pelaa maansa korkeimmalla sarjatasolla, A-divisioonassa.
Historia.
Joukkueen nimi oli alun perin A-divisioonan joukkueelle Tavakisa ja B-divisioonan joukkueelle Young Kisa. Vuonna 1998 joukkuuet muuttivat nimensä Manu Laeva A:ksi ja Manu Laeva B:ksi.
Skyler Samuels

Skyler Rose Samuels (s. 14. huhtikuuta 1994 Los Angeles, Kalifornia, Yhdysvallat) on yhdysvaltalainen näyttelijä. Hänet tunnetaan muun muassa rooleistaan televisiosarjoissa "The Gates", "The Nine Lives of Chloe King", "Scream Queens" ja "The Gifted".
Ura.
Samuels esitti Gertrude "Gigi" Hollingsworthin roolin Disney Channelin televisiosarjassa "Waverly Placen velhot" ja esiintyi elokuvissa "The Stepfather" ja "Furry Vengeance". Hän on esiintynyt myös ABC:n televisiosarjoissa "The Gates" ja "The Nine Lives of Chloe King", jotka kuitenkin lopetettiin ensimmäisten tuotantokausien jälkeen. 
Samuels esiintyi "American Horror Storyn" neljännellä kaudella 4 jakson ajan. Hän esiintyi Mae Whitmanin ja Bella Thornen kanssa komediaelokuvassa "The Duff" vuonna 2015. Samana vuonna hän esitti Grace Gardnerin roolin Foxin televisiosarjassa "Scream Queens".
Yksityiselämä.
Skyler Samuels syntyi Los Angelesissa Kalifornian osavaltiossa. Samuelsin isä on USA:n liittovaltion sheriffi ja äiti käsikirjoittamattomien televisiosarjojen tuottaja. Hänellä on kolme veljeä ja yksi sisko.
Samuels opiskelee markkinointia ja immateriaalioikeuksia Stanfordin yliopistossa. Hän piti puolen vuoden tauon opiskelustaan osallistuakseen "Scream Queensin" kuvauksiin ja palasi takaisin kouluun tammikuussa 2016. Hän on myös Kappa Alpha Theta -sisarkunnan jäsen.
Pölkkyvehnä

Pölkkyvehnä ("Triticum compactum" tai "Triticum aestivum" subsp. "compatum") on pienijyväinen, lyhyttähkäinen vehnälaji tai leipävehnän alalaji. Sitä viljeltiin Suomessa syysvehnänä paikoin vielä 1800-luvun lopulla, kunnes pitkätähkäisempi ja satoisampi ns. tavallinen syysvehnä syrjäytti sen. Pölkkyvehnää on viljelty aiemmin laajalti Euroopassa.
Tuukkalan kalmisto

Tuukkalan kalmisto on Tuukkalan kylässä noin viisi kilometriä Mikkelin rautatieasemalta etelään sijaitseva Savon merkittävin rautakautinen ja keskiaikainen kalmisto. Kalmiston hautojen on alun perin arveltu ajoittuvan 1000-luvulta 1200-luvulle, uusimpien radiohiiliajoitusten mukaan kalmiston haudat ajoittuvat 1200-luvun lopulta 1400-luvun alkuun. Kalmistossa on sekä polttohautoja että ruumishautoja. Kalmisto löydettiin vuonna 1886 kun paikalle tasoitettiin armeijan harjoittelukenttää Tuukkalaan perustettua 22. reservikomppanian kasarmia varten.
Kalmiston alueella on tehty kaivauksia ensimmäisen kerran 1886 J. R. Aspelinin johdolla jolloin löydetiin 42 hautaa ja sen jälkeen hautoja on löydetty lisää vuosina 1933, 1934, 1938 ja 2009. Haudoista on löydetty koristeltuja pukuja ja koruja. Pukulöytöjen perusteella rekonstruoitiin 1930-luvulla Tuukkalan muinaispuku vuonna 1889 tehdyn luonnoksen perusteella. Vuonna 1994 valmistunut Mikkelin seudun muinaispuku perustuu Tuukkalasta vuonna 1886 tehtyyn hautalöytöön joka on peräisin 1200-luvulta.
Tuukkalan kalmistoalue on nykyään tasaista, avointa kenttää ja alueella on vuonna 1938 pystytetty muistokivi ja 1998 pystytetty Museoviraston opastaulu. Kalmiston alue on muinaismuistolain suojelema ja kaivaminen ja kivien siirtely on kiellettyä alueella.
Mathew Hayman

Mathew Hayman (s. 20. huhtikuuta 1978 Camperdown) on australialainen maantiepyöräilijä, jolla on myös Alankomaiden kansalaisuus. Hän on ajajatyypiltään apuajaja ja yksipäiväisten kilpailujen erikoismies.
Hayman aloitti ammattilaisuransa Rabobank-tallissa, jota hän edusti vuodet 2000–2009. Kausilla 2010–2013 hän ajoi Team Skyssa ja vuodesta 2014 Orica/Mitchelton-Scott-joukkueessa. Hän päätti ammattilaisuransa vuoden 2019 Tour Down Underiin.
Hayman voitti Melbournen Kansainyhteisön kisoissa 2006 kultaa maantieajossa. Hän voitti Pariisi–Roubaix-suurklassikon 2016 kukistettuaan viiden miehen loppukirissä Roubaix'n velodromilla Tom Boonenin, Ian Stannardin, Sep Vanmarcken ja Edvald Boasson Hagenin.
Saavutuksia.
Lähteet: Cyclingbase, Cycling Archives, Pro Cycling Stats
Junioreiden MM-kilpailut, aika-ajossa hopeaa
GP Stad Geel, voitto
1998
Le Transalsace International (alle 23-v. kilpailu), 1. etapin voitto
Maantieajon alle 23-v. Alankomaiden-mestaruus
Le Triptyque des Monts et Châteaux - Frasnes (alle 23-v. kilpailu), kokonaiskilpailun voitto
Tweedaagse van de Gaverstreek, kokonaiskilpailun ja 1. etapin voitto
Challenge Mallorca, kokonaiskilpailun ja Manacor-Picafort-kilpailun voitto
Sachsen-Tour, kokonaiskilpailun voitto
Gent-Wevelgem, neljäs
Omloop Het Nieuwsblad, kolmas
Pariisi–Bourges, voitto
Pariisi–Roubaix, kahdeksas
Dwars door Vlaanderen, kolmas
Pariisi–Roubaix, voitto
Albarracín

Albarracín () on kunta Aragoniassa Teruelin maakunnassa Espanjassa. Kunnan väkiluku oli vuonna 2019 noin 1025.
Maurilaisia vaikutteita omaava Albarracín oli pienen islamilaisen valtion keskuspaikka 1012–1104. 
Albarracín on tullut tunnetuksi muun muassa Espanjan sisällissodan tapahtumapaikkana.
SaloSolar

SaloSolar on vuonna 2014 perustettu suomalainen aurinkopaneelien valmistaja. Aurinkopaneelien tuotannon se aloitti keväällä 2015. Yhtiön kotipaikka on Salo ja toimitusjohtaja Esa Areva. Yhtiön aurinkopaneelitehdas sijaitsee Salon Salorankadulla.
SaloSolar kilpailee kiinalaisten valmistajien kanssa panostamalla automaatioon, jolloin työntekijöitä tarvitaan vähemmän. Vuosina 2015–2018 yhtiö investoi kahdeksan miljoonaa euroa itse kehittämäänsä automatisoituun tuotantolinjaan, jota se pyrkii myymään myös muille valmistajille. Tehtaan päätuote oli alkuvuonna 2016 kooltaan 1,6-neliömetrinen 265 watin aurinkopaneeli.
Sisaryritys ja yhtiöiden referenssejä.
SaloSolar kuuluu Solar Finland -konserniin, joka työllistää noin 40 työntekijää. Konsernin liikevaihto oli noin kymmenen miljoonaa euroa vuonna 2019. Aurinkopaneelien tuotannon osuus liikevaihdosta oli reilut kaksi miljoonaa euroa, ja paneeleita valmistui yli kuuden megawatin verran.
Samaan yhtiöryppääseen kuuluu ja SaloSolarin myyntiyhtiönä toimii Esa ja Anu Arevan loppuvuonna 2012 perustama Areva Solar -osakeyhtiö. Tämä perheyritys on vaihtoehtoisten energiajärjestelmien kuten aurinkoenergialaitosten ja tuulivoimaloiden myyntiin, tuotantoon ja alan konsultointiin keskittynyt osakeyhtiö. Yhtiö tai sen sisaryritys on ollut toimittajana muun muassa seuraavissa suomalaisittain suurehkoissa aurinkoenergiahankkeissa:
Huomaa.
SaloSolarin myyntiyhtiötä Areva Solar Oy:tä ei tule sekoittaa ranskalaisen ydinenergiakonserni Arevan vuosina 2010–2014 nimellä Areva Solar toimineeseen aurinkoenergialiiketoimintaan.
Tuomiojärvi (Ylöjärvi)

Tuomiojärvi on Pirkanmaalla Ylöjärvellä Itä-Aureessa sijaitseva järvi, joka kuuluu Kokemäenjoen vesistössä Ikaalisten reitin valuma-alueen Aurejärven valuma-alueeseen. Tuomiojärvi on osa Aurejärven aluetta.
Maantietoa.
Järven pituus on 850 metriä, leveys 750 metriä ja sen pinta-ala on 32 hehtaaria. Se sijaitsee kangasmaastossa olevassa painanteessa noin kaksi kilometriä Aurejärven kirkosta luoteeseen. Siihen laskee ympröivistä metsistä viisi suo-ojaa, joista yksi on Vehkoslammen laskuoja. Vesi vaihtuu järvessä suomalaisittain keskimääräistä nopeammin 91 vuorokaudessa. Tämä johtuu 6 km² valuma-alueen ja järven tilavuuden välisestä suhteesta. Järven oma laskuoja on Tuomarinoja, joka laskee kilometrin jälkeen Aurejärveen. Järvessä on vain yksi noin 100 metriä pitkä Tuomiosaari, joka on myös autio. Rantaviivan pituus on 3,2 kilometriä. Eteläranta on avosuota ja samoin on myös Raatolahti. Käkiniemellä on kaksi vapaa-ajan asuntoa ja viereisen kahden maatilan yhteydessä on kolmas. Niille johtaa tiet yhdystieltä 3350.
Vedenlaatu.
Tuomiojärven vedenlaatua on tutkittu vuosina 1978 ja 2000 ja tämän perusteella sen vesi on selvästi heikompilaatuista kuin siihen laskevan Vehkoslammen vesi. Vesi on kirkasta, mutta väriltään hyvin ruskeaa. Veden humuspitoisuus on korkea ja happamuustaso on alhainen. Tuomiojärvi on lievsti rehevöitynyt järvi, mutta veden ravinnepitoisuudet ovat fosforin ja typen osalta olleet tällä tasolla jo 1970-luvulta saakka. Järven happipitoisuudet ovat tyydyttävällä tasolla. Joskus, kuten esimerkiksi talvella 1978, järven alusvedet lähellä pohjaa muuttuvat hapettomiksi. Silloin ravinteet liukenevat sedimenteista takaisin veteen ja järven sisäinen kuormitus käynnistyy. Toisina vuosina, kuten esimerkiksi alkutalvesta vuonna 2000, happitilanne on parempi. Happi kuitenkin kuluu humuspitoisessa vedessä ja happikato saattaa talven loppupuolella yllättää. Silloin koko järven vesimassa on hapetonta. Tuomiojärvi soveltuu virkistyskäyttöön välttävästi.
Vehkoslampi

Vehkoslampi on Pirkanmaalla Ylöjärvellä Itä-Aureessa sijaitseva lampi, joka kuuluu Kokemäenjoen vesistössä Ikaalisten reitin valuma-alueen Aurejärven valuma-alueeseen. Vehkoslampi on osa Aurejärven aluetta.
Maantietoa.
Lammen pituus on 500 metriä, leveys 350 metriä ja sen pinta-ala on 12 hehtaaria. Se sijaitsee vajaa kolme kilometriä luoteeseen Aurejärven kirkosta Vilpusenkankaalla. Siihen laskee kahdeksan metsäojaa, jotka tuovat vettä kangasmaastossa olevilta pieniltä soilta. Lammen oma laskuoja laskee 400 metrin jälkeen Tuomiojärveen, joka laskee vuorostaan Aurejärveen. Pienestä valuma-alueesta johtuu, että vesi viipyy lammessa melko pitkään eli 165 vuorokautta (lähes puoli vuotta). Lammen erikoisuus on 140 metriä pitkä niemi, joka jakaa lammesta erilleen kapeasuisen lahden. Rantaviivan pituus on 1,8 kilometriä. Sen rannat ovat kangasmetsää lukuun ottamatta länsipäässä olevia soistuneita metsiä. Lammen ympäristössä sijaitsee kaksi maatilaa ja rannalle on rakennettu vain kaksi vapaa-ajan asuntoa. Niille johtaa tiet yhdystieltä 3350.
Vedenlaatu.
Lammesta ei ole saatavilla tutkittua tietoa. Tuomiojärven veden tutkimuksien raportissa kuitenkin mainitaan, että Vehkoslammessa oli parempi vesi kuin Tuomiojärvessä.
Monganlampi (Ylöjärvi)

Monganlampi on Pirkanmaalla Ylöjärvellä Lassilassa sijaitseva lampi, joka kuuluu Kokemäenjoen vesistössä Ikaalisten reitin valuma-alueen Aurejärven valuma-alueeseen. Monganlampi on osa Aurejärven aluetta.
Maantietoa.
Lammen pituus on 900 metriä, leveys 150 metriä ja sen pinta-ala on 7,8 hehtaaria. Se sijaitsee Aurejärven luoteisrannan tuntumassa. Siihen laskee kolme metsä- tai suo-ojaa ja sen oma laskuoja laskee 250 metrin jälkeen Aurejärven Lautakodanlahdessa olevaan avosuohon. Veden laskennallinen viipymä lammessa oli noin 300 vuorokautta. Sen rantaviivan pituus on 2 kilometriä ja se on lähes kauttaaltaan soistunutta metsää. Lampi on autio eikä sille johda teitä. Noin 100 metrin päässä sitä ohittavalta, Lassilaan johtavalta, tieltä tulee rantaan kävelypolku.
Vedenlaatu.
Monganlammen vedenlaatua on tutkittu vuonna 1990. Vesi on soiden vuoksi hapanta ja ruskeaa sekä sen humuspitoisuus on suuri. Vesi on kuitenkin kirkasta. Lammen rehevöityminen on vähäistä. Typen pitoisuudet (noin 460 mikrogrammaa litraa kohti eli 460 µg/l) ovat suomalaiselle järvelle normaalitasoa ja fosforin pitoisuudet ( noin 25 µg/l) ovat vain hieman koholla. Vesinäytteet on otettu, kun järven syystäyskierto oli jo alkanut. Pintavesissä happipitoisuudet olivatkin hyvät, mutta pohjan lähellä happipitoisuudet olivat alhaiset. Tämä ennusti talven tilanteesta vaikeamman ja happivaje oli mahdollisesti ollut tuntuvampi, mutta sen selvittäminen olisi vaatnut lisätutkimuksia. Monganlampi soveltuu virkistyskäyttöön tyydyttävästi.
Luettelo suomalaisista shareware- ja freewarepeleistä

Suomalaisten shareware-pelien kulta-aikaa oli 1990-luku. Julkaisumallin ideana oli jaella pelistä ilmaiseksi pelattavaa mutta rajoitettua versiota, jonka saattoi maksamalla päivittää kokoversioon. Maksuohjeet oli kirjattu yleensä pelin readme-tiedostoon; maksusuorituksen jälkeen levyke tuli postissa kotiin. Yksi suosituimmista lajityypeistä oli luolalentely. Sittemmin moni shareware-peli on julkaistu ilmaisjakeluna.
1990-luvulla suosittuja ilmaisjakelupelejä olivat muun muassa "Liero", "Slicks ’n’ Slide", "Triplane Turmoil" ja "Mine Bombers".
Mustalahti (Ahlainen)

Mustalahti on kluuvijärvi ja entinen merenlahti Ahlaisissa Porissa Satakunnassa. Se on osa Pooskerin saariston Natura 2000 -suojelualuetta. Metsähallituksen hallinnassa olevat osat Natura-alueesta ovat osa Selkämeren kansallispuistoa.
Mustalahti oli 1990- ja 2010-luvulla osa Ahlaistenjoen eli Eteläjoen suistoa ja luettiin Karvianjoen vesistöalueeseen. 1990- ja 2010-luvuilla se muodosti maankohoamisen seurauksena merestä erilleen kuroutuneen järvimäisen altaan eli kluuvijärven. 1990- ja 2010-luvuilla sitä yhdistivät Ahlaistenjokeen Skatanjuopa ja Dragsandinoja. Meriveden ollessa korkealla Mustalahteen pääsi suolaista vettä vielä ainakin 1990-luvulla sekä Skatanjuopaa pitkin että pohjoisesta lahden entisen, maatuneen suun kautta Svartviikinlahden suunnasta. Dragsandinojasta kaakosta lahteen tuli ainakin vielä 1990-luvulla myös ravinteikasta jokivettä.
Vielä 1970-luvulla Mustalahti oli pohjoisessa avovesiyhteydessä mereen Lanskatanlahden pohjukassa. Isonjaon täydennyksen kartoissa vuosilta 1905-1906 lisäksi myös sekä nykyisen Dragsandinojan että Skatanjuovan kohdalle muodostuivat vielä kapeat salmet. 1910-luvulla eteläisin salmi nykyisen Dragsandinojan kohdalla oli jo maatumassa umpeen.
Lakon ja Herban boksi

Lakon ja Herban BOKSI oli suomalainen Subilla esitetty televisiosarja, jossa YouTubesta tunnetut Eric "Lakko" Savolainen ja Juuso "Herbalisti" Karikuusi tapasivat julkisuuden henkilöitä ja pelasivat erilaisia videopelejä. Ohjelmaa varten tehtiin myös mobiilipeli Sansa the Cat, joka julkaistiin ilmaiseksi Androidille. Ohjelmaa kuvattiin yksi tuotantokausi, joka esitettiin kesällä 2016.
Ohjelma.
Lakon ja Herban BOKSIssa Lakko ja Herba tapasivat julkisuuden henkilöitä ja pelasivat heidän kanssaan erilaisia pelejä yleensä joko Kampissa tai studiossa, joka oli leikkisästi nimetty Helsingin keskustan "hikiseksi kellariksi". Ohjelmassa keskeisessä osassa oli myös someseinä, jonne katsojat pystyivät laittamaan kuvia ja viestejä, joista Lakko ja Herba valitsivat jokaisessa jaksossa parhaan ja antoivat jaksosta toiseen vaihdelleen palkinnon.
Sansa The Cat.
Ohjelmaa varten tehtiin oma mobiilipeli, Sansa The Cat, jossa pääosassa oli Herban kissa Sansa. Sansa The Cat on sivultapäin kuvattu tasohyppelypeli, jossa väistellään jatkuvasti muuttuvia esteitä. Ohjelman vieraat pelasivat peliä ja lopuksi heidän huipputuloksensa merkittiin sitä varten tehdylle pistetaulukolle.
Danny Willett

Daniel John Willett (s. 3. lokakuuta 1987 Sheffield) on englantilainen golfammattilainen. Willett siirtyi ammattilaiseksi vuonna 2008. Hän on 180 senttimetriä pitkä ja painaa 77 kilogrammaa.
Willett oli amatööriurallaan parhaimmillaan maailmanlistan kärjessä. Vuonna 2008 hän siirtyi ammattilaiseksi. Huhtikuussa 2016 Willett voitti Masters Tournamentin, joka oli hänen uransa ensimmäinen major-voitto ja myös ensimmäinen voitto PGA Tourilla. Voitettuaan Master Tournamentin Willettistä tuli ensimmäinen kyseisen turnauksen voittanut eurooppalainen 17 vuoteen ja ensimmäinen englantilainen 20 vuoteen. Ensimmäisen voittonsa European Tourilla Willett saavutti kesäkuussa 2012 Saksasta.
Foliointi

Foliointi on tekniikka, jossa painotuotteen pintaan kiinnitetään metalli- tai värikalvo tai kalvon osia lämmön ja puristuksen avulla. Foliointiin soveltuvia laitteita ovat esimerkiksi kohopainokoneet ja laakastanssit. On yleistä, että foliointiyksikkö on liitetty osaksi kapearainaista fleksopainokonetta. Selektiivinen foliointi tehdään muotoonkaiverretun laatan avulla. Laatta voidaan valmistaa syövyttämällä, mekaanisesti jyrsimällä, tai laserkaivertamalla. Foliointimateriaali rakentuu kantokalvosta, folioinnille kiillon ja värin antavasta materiaalista, sekä lämmitettäessä sulavasta liimasta.
Foliointia käytetään esimerkiksi kirjojen kansigrafiikoissa ja pakkaustekniikassa. Sitä pidetään tehokkaana keinona parantaa tuotteen erottuvuutta ja laatuvaikutelmaa. Foliointi voidaan myös yhdistää preeglaukseen, jolloin lopputulos on folioitu kohokuvio.
Hologrammeja voidaan kiinnittää samalla menetelmällä kuin tasaväristä foliota.
Ken Climo

Ken "The Champ" Climo (s. 27. maaliskuuta 1968 Clearwater, Florida) on yhdysvaltalainen frisbeegolfaaja, jota pidetään yleisesti lajinsa historian parhaana pelaajana.
Climon ura alkoi vuonna 1987. Hän on saavuttanut urallaan 12 maailmanmestaruutta vuosina 1990–1998, 2000, 2002 ja 2006 ja on tällöin maailmanmestaruuksilla mitattuna lajin historian menestynein urheilija. Yhdysvaltain-mestaruuskilpailut Climo on voittanut viidesti vuosina 1999, 2000, 2002, 2004 ja 2007. Vuonna 2007 hän voitti myös Tampereella järjestetyn European Openin.
Climo on suunnitellut yhdessä Innova Discsin kanssa oman frisbeegolfkiekkosarjan.
Marraskuussa 2024 Climo päätti 26 vuotta kestäneen yhteistyönsä maailman suurimman frisbeegolfvalmistajan, Innova Champion Discsin, kanssa. Climon ja Innovan yhteistyö oli merkittävä, ja hänen nimikkokiekkonsa, erityisesti KC-muovista valmistetut putterit, olivat suosittuja 2010-luvulla.
Eeva Matinolli

Eeva Liisa Matinolli (o.s. "Nieminen", 9. helmikuuta 1930 Vesilahti – 26. maaliskuuta 2016 Turku) oli suomalainen opettaja ja paikallishistorioitsija. Hän valmistui filosofian maisteriksi 1956 ja hänelle myönnettiin kouluneuvoksen arvonimi 1992.
Matinolli toimi opettajana Turussa, vuodesta 1957 Puolalan yhteislyseossa, jonka rehtorina hän toimi vuosina 1969-1993. Hän opetti historiaa, yhteiskuntaoppia ja kansantaloustiedettä. Hän toimi myös näiden aineiden sensorina Ylioppilastutkintolautakunnan alaisuudessa. 
Eeva Matinolli oli ratkaiseva henkilö musiikin erikoislukiota perustettaessa 1980-luvulla järjestäessään lupa-asioita hallintokoneistossa. Hän jäi eläkkeelle 1993.
Eeva Matinolli oli naimisissa historiantutkija, filosofian tohtori Eero Matinollin kanssa.
Fernando Liñán

Fernando Liñán Rodríguez (s. 31. heinäkuuta 1986 Granada, Espanja) on espanjalainen jalkapalloilija, joka edustaa Veikkausliigassa pelaavaa PK-35 Vantaata. Hän on pelipaikaltaan keskikenttäpelaaja.
Liñán on Granadan kasvatti. Hän ei kuitenkaan pelannut yhtään ottelua seuran edustusjoukkueessa. Vuonna 2008 Liñán siirtyi Granadan B-joukkueesta Arenas de Armillaan. Vuodet 2009–2014 hän edusti UD Maracenaa. Vuonna 2014 Liñán siirtyi CD Huétor Tájariin, jossa hän pelasi vajaan vuoden. Heinäkuussa 2015 Liñán solmi sopimuksen Nelosessa pelanneen FC Legirus Interin kanssa. Hän pelasi seurassa loppukauden aikana yhdeksän sarjaottelua tehden viisi maalia. Huhtikuussa 2016 Liñán siirtyi Veikkausliigan PK-35 Vantaahan.
Laktoperoksidaasi

Laktoperoksidaasi on entsyymi, joka hapettaa useita inorgaanisia ja orgaanisia substraatteja vetyperoksidin avulla. Sitä esiintyy useiden nisäkkäiden maidossa, syljessä ja kyynelissä, joissa se toimii antibakteerisena aineena.
Rakenne ja toiminta.
Laktoperoksidaasi on molekyylimassaltaan 78 kDa oleva entsyymi ja on glykoproteiini. Yhdiste vaatii toimiakseen koentsyymikseen hemiryhmän ja kalsiumioneja. Laktoperoksidaasi on emäksinen entsyymi ja sen isoelektrinen piste on 9–10. Lehmän maidossa laktoperoksidaasin pitoisuus on 30 mg/l. Laktoperoksidaasi on aktiivinen erityisesti gramnegatiivisia bakteereja vastaan. Sen antibakteeriset ominaisuudet perustuvat sen kykyyn hapettaa tiosyanaatti-ioneja hypotiosyanaateiksi, bromideja hypobromiiteiksi ja jodideja hypojodiiteiksi. Hapettimena entsyymi käyttää vetyperoksidia, joka pelkistyy vedeksi. Nämä hapettumistuotteet ovat hyvin reaktiivisia ja aiheuttavat soluseinän rikkoutumisen. Tämä estää bakteerien kasvun tai tappaa ne. Laktoperoksidaasilla on tärkeä rooli maidon säilymisessä. Entsyymi hapettaa myös useita orgaanisia yhdisteitä esimerkiksi fenoleja. Entsyymi denaturoituu kuumennettaessa yli 70 °C:n lämpötilaan, mutta sietää hyvin happamia olosuhteita ja proteolysoivien entsyymien vaikutusta.
Laktoperoksidaasi voidaan erottaa maidosta käyttämällä kationisia eli positiivisesti varautuneita ioninvaihtohartseja. Entsyymiä voidaan lisätä suuvesiin ja hammastahnoihin bakteereja tappavaksi aineeksi sekä piilolinssien puhdistusnesteisiin.
Play (Jüri Pootsmannin kappale)

Play () on virolaisen laulajan Jüri Pootsmannin kappale, jolla hän edusti Viroa vuoden 2016 Eurovision laulukilpailussa Tukholmassa. Kappaleen ovat säveltäneet ja sanoittaneet Fred Krieger, Vallo Kikas ja Viroa vuoden 2015 Eurovision laulukilpailussa yhdessä Elina Bornin kanssa edustanut Stig Rästa.
Pootsmann voitti kappaleellaan Eesti Laul -kilpailun maaliskuussa 2016 ja pääsi näin ollen edustamaan Viron edustajaksi saman vuoden Eurovision laulukilpailuun. Kappale kilpaili kilpailun ensimmäisessä semifinaalissa, jossa se sai 24 pistettä jääden sijalle 18 eli viimeiseksi, eikä täten päässyt finaaliin.
J’ai cherché

J’ai cherché () on ranskalais-israelilaisen laulajan Amirin kappale, jolla hän edusti Ranskaa vuoden 2016 Eurovision laulukilpailussa Tukholmassa. Kappaleen ovat säveltäneet Amir itse, Johan Errami sekä Nazim Khaled ja sanoittaneet Amir ja Khaled. 
Kappale valittiin Ranskan euroviisuedustajaksi helmikuussa 2016. Se selviytyi suoraan finaaliin Ranskan ollessa yksi suurimmista rahoittajamaista. Siellä kappale keräsi 257 pistettä ja sijoittui kuudenneksi.
Tarzanin legenda (elokuva)

Tarzanin legenda () on vuonna 2016 ensi-iltansa saanut yhdysvaltalainen toimintaseikkailuelokuva. Edgar Rice Burroughsin luomaan Tarzaniin perustuvan elokuvan ohjasi David Yates ja käsikirjoitti Adam Cozad sekä Craig Brewer. Pääosassa esiintyvät Alexander Skarsgård, Samuel L. Jackson, Margot Robbie, Djimon Hounsou, Jim Broadbent ja Christoph Waltz.
Tuotanto.
Roolitus.
Tarzanin rooliin kaavailtiin useita näyttelijöitä. 12. elokuuta 2012 uimari Michael Phelpsiä oli veikattiin rooliin, joka olisi ollut hänen ensimmäisen elokuvaroolinsa. Myöhemmin marraskuussa 2012 tuottajat olivat pitäneet mahdollisena roolittaa Tom Hardy, Henry Cavill tai Charlie Hunnam Tarzaniksi. Lopulta ohjaaja Yatesin vaihtoehto Alexander Skarsgård tuli valituksi nimirooliin.
Kuvaukset.
Pääkuvaukset aloitettiin 30. kesäkuuta 2014 Leavesden Studiosilla ja ne saatiin päätökseen samana vuonna 3. lokakuuta.